《饯秘书郎刘侯出守龙舒分韵得亭字》
宋代·程公许

皖伯疏封有故城，新堂犹宝李翱铭。
三峰秀出尘区外，二水空流战血腥。
在昔建邦专地势，祗今误计奇沙汀。
集鸿底处容棲宿，冠鹖何人称使令。
轮对适当三馆彦，忠纯能耸四聪听。
俄闻命绾邦侯组，应是名题御坐屏。
地有险夷何可择，事方艰棘不遑宁。
扶持羸惫为耕叟，收敛奸雄作战丁。
遗爱重寻朱邑庙，壮图仍访吕蒙亭。
可能旧观珠还浦，试拓新规刃发硎。
少待烽烟清紫塞，却持笔橐侍彤庭。
男儿莫作分携恨，勋业相期汗简青。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。